
	Παρουσίαση  βιβλίου

των Ελένης Καραμάνη και Σταύρου Σκαρπαθάκη

Η Επιστήμη, Τέχνη και Φιλοσοφία

της Χειροπρακτικής

στο Σπίτι της Κύπρου

Την Τρίτη 11 Δεκεμβρίου 2018 παρουσιάστηκε, στο Σπίτι της Κύπρου, το βιβλίο των Ελένης Καραμάνη και Σταύρου Σκαρπαθάκη «Η Επιστήμη, Τέχνη και Φιλοσοφία της Χειροπρακτικής» που κυκλοφορεί από τις Εκδόσεις Περπινιά.  

Η χειροπρακτική αποτελεί επιστημονικό κλάδο υγείας, αντικείμενο του οποίου είναι η ανάλυση και η θεραπεία των μηχανικών διαταραχών του μυοσκελετικού συστήματος του ανθρώπου και, ειδικότερα, της σπονδυλικής στήλης.
Για το βιβλίο και την επιστήμη της χειροπρακτικής μίλησαν οι ίδιοι οι συγγραφείς. Έχοντας ασκήσει πολλά χρόνια αυτόν τον κλάδο της υγείας, η κ. Καραμάνη και ο κ. Σκαρπαθάκης κατέγραψαν στην παρούσα έκδοση, τις γνώσεις και τις εμπειρίες που αποκόμισαν από τα ποικίλα περιστατικά που πέρασαν από το θεραπευτήριό τους.

Στο βιβλίο η χειροπρακτική αναλύεται με επιστημονική επάρκεια, αλλά με απλό και κατανοητό τρόπο. Επίσης, καταδεικνύεται η πνευματική και η φιλοσοφική της διάσταση. Στο πλαίσιο αυτό ο αναγνώστης θα γνωρίσει τι προλαμβάνει, τι μπορεί να θεραπεύσει και πώς μπορεί να ανακουφίσει τον άρρωστο από το πρόβλημά του. Επιπλέον, με σαφήνεια και απόλυτα διακριτά, καθορίζεται ο θεραπευτικός ρόλος της χειροπρακτικής, έναντι της κλασικής ιατρικής, στην αντιμετώπιση των προβλημάτων του μυοσκελετικού συστήματος. Στη σημερινή εποχή που η πρόοδος της τεχνολογίας μάς βοηθάει στη διαγνωστική προσέγγιση, είναι πολύτιμος ο ρόλος της χειροπρακτικής στη θεραπευτική προσέγγιση γιατί είναι εστιασμένη στο σύνολο του ανθρώπου και όχι στο σύμπτωμα.
---------------------------------------------------------------
Η Ελένη Καραμάνη γεννήθηκε στην Κύπρο. Φοίτησε στο Ιndiana University και στο Palmer College of Chiropractic στο Ντάβενπορτ της Πολιτείας της Αϊόβα των ΗΠΑ. Είναι από τα ιδρυτικά στελέχη του Συλλόγου Ελλήνων Χειροπρακτών. Κατέχει, επίσης, δίπλωμα φυσικοθεραπείας. Έχει μεταφράσει το βιβλίο Οι Νόμοι Της Ζωής, μαζί με τον πατέρα της Α. Καραμάνη. Το 2018 της απονεμήθηκε ο τίτλος «Woman doctor of the year».

Ο Σταύρος Σκαρπαθάκης αποφοίτησε από το Palmer College of Chiropractic. Το 2010 τελείωσε το μεταπτυχιακό πρόγραμμα φοίτησης, με ειδίκευση στην Κτηνιατρική Χειροπρακτική στο Bournemouth της Αγγλίας.  Πιστοποιημένος από τον Παγκόσμιο Οργανισμό Κτηνιάτρων Χειροπρακτών, του οποίου είναι μέλος, εφαρμόζει τη Χειροπρακτική και σε ζώα (κυρίως άλογα και σκυλιά).

Είναι μέλη του Ελληνικού, του Ευρωπαϊκού και του Παγκόσμιου Συλλόγου Χειροπρακτών.

